Hajko, Jozef, poslanec NR SR (2024-05-10):
Vážený pán predsedajúci, vážená pani ministerka, vážené poslankyne, vážení poslanci, konečne ideme k veci rozprávať, a máme tu na programe jeden vážny bod, je to odvolávanie člena vlády, tak poďme sa mu ozaj skutočne povenovať. KDH už pri vytvorení súčasnej vlády upozorňovala na to, že v osobe ministerky kultúry máme dočinenia s osobou, ktorá sa výrazným podielom zaslúžila o etablovanie takzvanej dezinformačnej scény. V prípade rezortu kultúry, ktorý má v gescii celé mediálne prostredie, tak môžem pokojne na túto situáciu aplikovať príslovie cap sa stal záhradníkom. Aj napriek tomu, že svoju funkciu vykonáva niekoľko mesiacov, svojimi príspevkami neprestáva napĺňať priestor dezinformačnej súkromnej televízie TV Slovan, čím len potvrdzuje obavy z toho, že z rezortu, ktorý má verejný priestor chrániť pred dezinformáciami, sa postupne môže stať, naopak, priestor, ktorý umožní dezinformáciám dostať sa do prostredia verejnej akceptácie, a tomuto trendu prispôsobiť aj verejné či verejnoprávne inštitúcie. Dôkazom tohto trendu sú aj posledné výstupy generálneho tajomníka služobného úradu ministerstva kultúry Lukáša Machalu o plochosti Zeme, však všetci o tom vieme, či pátranie mediálneho partnera ministerky v spomínanej súkromnej televízii, tiež poslanca Národnej rady Slovenskej republiky, po príčinách Chemtrails, teda v skutočnosti kondenzačných stopách na oblohe po lietadlách. Sám som vyzýval pána Machalu, nepísaného predstaviteľa č. 2 na ministerstve kultúry, aby odstúpil zo svojej pozície, lebo nerobí hanbu len sebe, ministerke kultúry, Slovenskej národnej strane, ale aj celej spoločnosti. Tvrdenia pána Machalu ministerka nijako neuviedla na pravú mieru. Môžeme teda dedukovať, že s nimi nemá problém. O jeho odvolaní nebolo ani reči. Nie, toto mlčanie nemienime akceptovať, nemienime ho akceptovať. Keď žiak v základnej škole odpovie na hodine fyziky, že Zem je plochá a dostane päťku. Vo vysokej politike podľa receptu súčasnej vlády, má si takýto človek zaslúžiť ministerskú stoličku, či druhý najvyšší post na ministerstve? Pani ministerka, za toto si rovnako zaslúžite päťku, teda známku nedostatočná, za ktorú sa na školách prepadáva, aj preto sa KDH pridáva k vášmu odvolaniu. Ďalším dôvodom je spôsob politiky takzvaných našich ľudí, ktorí sa snažíte vniesť do praxe nie ukázaním odborne vhodnejších kandidátov na obsadenie riaditeľských pozícií, ako sú tí súčasní, ale účelovou zmenou zákonov či relevatizovaním výberových konaní ako podmienku výberu najvhodnejšieho kandidáta. Tam, kde sa to dalo, ste to urobili takmer hneď. Mám na mysli Kunsthalle či BIBIANU. V jednom prípade bez náhrady, v druhom prípade ste do riadenia rešpektovanej medzinárodnej inštitúcie dali svoju kamarátku bez akýchkoľvek skúseností. Tým ste nám ukázali, ako to bude fungovať aj v iných organizáciách, múzeách a galériách, vo Fonde na podporu umenia, či Slovenskej televízie a rozhlase, ako sa má po novom volať verejnoprávne médium. Za svojím cieľom idete doslova cez mŕtvoly, za ktoré môžeme považovať štandardný legislatívny proces, ktorý ste zlikvidovali účelovými skrátenými konaniami, či nastrčenými zákonmi cez poslancov bez riadneho medzirezortného pripomienkového konania. Dokonca sa neštítite zarezať a zlikvidovať fungujúcu verejnoprávnu inštitúciu Rozhlas a televíziu Slovenska zákonom, ktorý je na 95 % totožný so súčasným, len z toho dôvodu, že si chcete do vedenia dosadiť svojich ľudí. Podobné je to vo Fonde na podporu umenia, ktorý chcete drzo zoštátniť a podradiť znovu politike našich ľudí. Chcete zvýšiť objem poskytovaných prostriedkov o 10 miliónov eur a to na činnosť, čo by bolo chvályhodné, avšak za predpokladu, že by boli nastavené transparentné podmienky ich prerozdeľovania. Ak sa však tieto peniaze majú dostať do rúk nositeľov vašich zámerov, môžeme ich pokojne pokladať za prostriedky na uplácanie samospráv a odmeňovanie poslušných starostov vládnej moci, ktorým prispejete na renováciu zariadení. Pani ministerka, nebudem tu opakovať, čo sa dialo okolo zmeny zákona o Fonde na podporu umenia, koľko sme už o tom rokovali, či už v kultúrnom výbore, alebo priamo tu v pléne, a koľko tam bolo zmien pôvodných návrhov a čo zmena, to k horšiemu. Takúto prelomovú zmenu zákona ste ponechali na poslancov, hlavne na šéfa kultúrneho výboru. Nezbavíte sa však ani kúska zodpovednosti za nový hulvátsky zákon. Včera ste osobne prelomili legislatívny proces a len aby ste umožnili dokonať dielo ovládnutia fondu Slovenskou národnou stranou. Budúci týždeň máme rokovať o zákone, ktorý zruší RTVS a nahradí ju úplne novou inštitúciou. Toto je už návrh zákona rovno z vašej dielne, ministerskej dielne. Keďže sa vám, či vašej materskej politickej strane nepodarilo osedlať verejnoprávnu inštitúciu napriek tomu, že ste sa ju najskôr pokúšali rozdeliť, potom ste jej siahli na rozpočet, idete na to najtvrdším štýlom, že ju zlikvidujete, a potom znovu vzkriesite na váš obraz. Verejnoprávnosť RTVS vás nezaujíma, ani nemôže, lebo si z nej chcete vytvoriť vlastnú agentúru, ktorá bude vysielať to, čo sa vám hodí. Tým sa vraciame do 90. rokov, ba ešte do hlbšej minulosti, keď inštitúcia platená z prostriedkov nás všetkých, slúžila straníckej politike. Tu na pôde Národnej rady spomeniem ešte jeden fond spadajúci pod ministerstvo kultúry Obnovme si svoj dom . Tento program je zameraný na podporu projektov systematického prístupu k ochrane národných kultúrnych pamiatok na Slovensku. Sme v polovici mája, polovici mája, po iné roky bývala v tomto čase podpísaná aj tisícka projektov na podporu ochrany pamiatok na Slovensku. Aká je situácia dnes? Z 10 miliónov eur zatiaľ nie je rozdelené nič, na ministerstve spia. Ak by komisie zasadli hneď teraz, vyhodnotenie projektov môžeme očakávať niekedy koncom júla. Dajú sa takéto prostriedky potom vyčerpať? Veď si len predstavte nejaký projekt z perly nášho kultúrneho dedičstva v Banskej Štiavnici. Tam sa mráz objaví niekedy už v septembri, čo pre murárske práce v exteriéroch znamená stop. Za pár týždňov toho veľa nevykonáte a je možné, že peniaze nenávratne vrátite štátu. To môže byť realita Banskej Štiavnice. Máte plné ústa národnej kultúry, nepotrebovali sme počuť slová, chceli sme vidieť činy. Aké sú v prípade programu Obnovme si svoj dom ? Toto už je funkčné zlyhanie ministerstva pod vaším vedením. Alebo že by išlo o zámer naťahovať čas, a potom rozdeliť balík pre vyvolených? Neviem, ani jedna z týchto možností nie je dobrá. Za tieto veci si tiež, pani ministerka, zaslúžite nedostatočnú. A je tu ďalší dôvod, prečo sa KDH pridáva k vášmu odvolaniu. Ani jedným slovom som zatiaľ nespomenul ideové či ideologické otázky, ktoré vám ako predstaviteľke Slovenskej národnej strany často vkladajú do zámerov aj veriaci občania. Chcem poprosiť všetkých, poprosiť všetkých, ktorí sa konaním, za konaním ministerky chceli hľadať nejaký kresťanský naratív, aby tak prestali. Ak sme mali v minulosti dočinenia s progresívno-liberálnym chápaním riadenia rezortu kultúry, toto, s čím máme dočinenia teraz, je prístup populisticko-nacionálny. Teda to isté, len v obrátenom garde. Spoločné tým dvom krajnostiam je podriadenie kultúry mocensko-politickým zámerom jednej strany. Zneužíva sa zmena právneho prostredia štátu, kde sa z nezávislej entity, ktorá prechádza naprieč všetkými oblasťami verejného života, ktorá ma hľadať a kultivovať trvalé hodnotové modely spoločnosti, čím kultúra má byť, stáva slúžka štátnej moci a to so všetkými neblahými dôsledkami, ktoré môžeme sledovať v iných prípadoch v našej histórii. A toto je ďalší z dôvodov, prečo sa pripájame k vášmu odvolávaniu a dávame vám päťku. A tá posledná päťka, to sú zahraničné aktivity. Prišlo to z vášho ministerstva, že ste zrušili zákaz spolupráce v kultúre s Ruskom a Bieloruskom. Toto už je zasahovanie do zahraničnej politiky a veľmi vážne, pretože je jasné, na ktorej strane stojí Slovensko, je proti ruskej agresii a týmto spôsobom to spochybňujete. Ako byť na mieste prezidenta, ministra zahraničných vecí, ale aj predsedu vlády veľmi ťažko by sa mi možno vysvetľovalo, že vlastne aký je postoj Slovenska, kto je agresor a kto sa bráni. Pani ministerka, pred troma mesiacmi sme sa tu hojne zaoberali násilnou novelou Trestných zákonov. KDH sme si vtedy povedali, dajme pani Šimkovičovej ešte šancu. Už je to preč. Uviedol som niekoľko dôležitých bodov, postojov, ktoré vás diskvalifikujú. KDH bude hlasovať za vaše odvolanie. Ďakujem za pozornosť.